העין היא למעשה מערכת אופטית שמרכזת את האור על פני הרשתית, הממוקמת באחורי גלגל העין. מיקוד האור מבוצע באמצעות הקרנית והעדשה הממוקמות בקדמת העין. אצל אדם הסובל מקוצר ראייה, האור מגיע לשיא המיקוד שלו בתווך שבין הקרנית לרשתית ולמעשה לפני הרשתית. אצל אדם הסובל מרוחק ראייה, שיא המיקוד מגיע דווקא אחרי הרשתית. במקרה של קוצר ראייה, מטרת ניתוח הלייזר היא להחליש את הקרנית, כלומר להחליש את היכולת שלה לשבור את האור ובכך לאפשר לאור להתקדם הלאה אל עבר הרשתית שם הוא יגיע אל שיא המיקוד שלו. לשם כך אנו מבצעים שיוף של הקרנית במרכזה. במקרה של רוחק ראייה, נבצע את השיוף דווקא בהיקף הקרנית על מנת לחזק את מרכזה ולאפשר לה לשבור את האור בצורה יעילה יותר. תפקיד הלייזר בתהליך זה הוא לבצע את פעולת השיוף של הקרנית.